Goticismos en aragonés

Los **goticismos en aragonés** son palabras de l'idioma gotico presents en esta luenga romance y que se pueden remontar a diferents periodos baixo-imperials u alto-medievals como consecuencia de contactos entre godos y romanos en una primera etapa, y dimpués en una segunda etapa por la formación de reinos visigodos con capital en Tolosa y Toledo. Beluns de los goticismos de las luengas iberorromanicas son exclusivos de la peninsula, belatros son comuns con las luengas italianas y l'occitán, podendo haber plegau a lo francés.

Bi ha goticismos que tienen una presencia primerenca en latín y orichinoron las palabras *[[gramiu]]*/*[[gramito]]* y *[[taixugo]]*, chermanismos muit estendillaus en las luengas romances.

## Campos lexicos de los goticismos
### Actividat belica
Entre los goticismos presents en las luengas de la Peninsula Iberica bi ha palabras referents a la actividat belica como:
**[[Bando]]*: deriva de lo gotico *𐌱𐌰𐌽𐌳𐍅𐍉 (*bandwō), que significa sinyal pa identificar-se. Se relacionaría con la radiz indoeuropea **bha* ("brilar").
**[[Guardia]]* y *[[guardián]]*: derivan de lo substantivo *WARDJA*, derivau de la radiz chermanica con sufixo **WOR*-*HO* y a la vegada de la radiz indoeuropea *[[radiz indoeuropea WER-|WER-]]*.
**[[Espía]]*: deriva de lo substantivo *SPAÍHA*, derivau de la radiz chermanica **SPEHŌN* y a la vegada de la indoeuropea *[[radiz indoeuropea SPEK-|SPEK-]]*.
**Espiar*: deriva de lo verbo **SPAHÍÔN*.
**[[Estaca]]*.
**[[Tregua]]*.

### Agricultura
 
**[[chito|Brot]]*: deriva de lo gotico **brut*, corresponde a l'aragonés cheneral *[[chito]]*.
**Brotar*.
**[[Parra]]*:

### Ganadería

**[[Casta]]* / *[[casta|castra]]*: deriva de lo gotico **KASTS*.
**[[Ganau]]* / *[[ganato]]*.
**[[Ansara|Ganso]]*: documentau en las parlas altoaragonesas como faltada, l'antigo emplego como zoonimo no apareixe en los textos medievals, d'un rechistro culto que prefiere la palabra *[[ansara]]*, que dimpués cayó en desuso por la cheneralización de l'occitanismo *[[auca]]* dimpués de la Edat Meya. *Ganso* deriva d'una forma gotica hipotetica *𐌲𐌰𐌽𐍃 que entró en iberorromanz a la vegada que en latín tardano se cheneralizaban los derivaus de *AVĬCA* (*auca* en occitán, *oca* en catalán y italiano, *oie* en francés). La forma gotica representa poco cambio respecto a la forma protochermanica **gans* que ha dau *gans* en alemán y neerlandés y *goose* en anglés, y que se remonta a lo protoindoeuropeu *ǵʰh₂éns*, la mesma radiz que ha dau en aragonés *[[ansara]]* a traviés de lo latín *ĀNSAR*.
**[[Esquilla]]*.
**Esquirar*.
**[[Rabanyo|Fato]]*: rabanyo en aragonés medieval.
**[[Roano (pelache)|Roano]]* / *[[roano (pelache)|ruano]]*: bi ha una hipotesi etimolochica que lo relaciona con lo latín **RAVIDANUS*, pero Joan Coromines i Vigneaux lo relaciona con lo gotico **RAUDA* ("royo"), y tendría lo mesmo orichen que *[[rodeno]]*.

### Antroponimia
Muitos antroponimos aragoneses y en cheneral peninsulars son d'orichen gotico:
**[[Alvaro]]*.
**[[Ferrando]]*.
**[[Rodrigo (antroponimo)|Rodrigo]]*.
**[[Gonzalo]]*.
**[[Alifonso]]*.
**[[Ramiro]]*.
**[[Galindo]]*.

### Obchectos, ferramientas, trastes, recipients
 
**[[Espedo]]*: deriva de lo gotico **spĭtus*. En Torla se documenta como *espito* con la xorda intervocalica conservada -t- tipica de l'aragonés central, a diferencia de la forma cheneral *espedo* que se documenta por lo menos actualment en cheso, chaqués, de Sierra de Luna, y chistabín. En chistabín existe a mes la locución *a l'espedo*, sinonimo de *a l'asto*.
**[[Espuelas]]*: deriva d'una forma **spaúra*, diferent de la forma francica **sporo* que orichinau atras formas en las luengas italianas y galorromanicas. Estas formas d'orichen francico plegoron a l'aragonés medieval como *esperons*, que coexistió con *espuelas*.
**[[Tapa]]*.
**[[Trueixo]]* / *[[troixo]]*: deriva de lo gotico *trauhs*.

### Dreito
**[[Bandido]]*: ye un goticismo que ha entrau a traviés de lo castellano, que l'ampró en lo sieglo XVI de lo italiano *bandito*, *sbandito*, participio de *bandir*, que se remonta a *bandwjan* ("sinyalar"). En chistabín ye *[[bandí]]* por haber entrau posiblement dende lo catalán *bandit*.
**Escanciar*. 
**Sacar*: deriva de lo gotico *sakan* ("pleitiar"). Dende lo suyo significau churidico ha preso en aragonés significaus mes amplos comparables a "obtener", "extrayer", "fer salir", "eliminar", "retirar" a costa de verbos romanicos como los que se troba en occitán u catalán. En las diferents parlas alto-aragonesas bi ha diferencias semanticas en lo emplego de los verbos *sacar*, *quitar* y *tirar* tanto entre las parlas de las vals axials como con respecto a lo castellano.
**[[Sayón]]*: deriva de lo gotico **sagjis*, que se latinizaba como *SAGIO*, *SAIO*, y se formó a partir de lo chermanico **sagjian* ("decir", "notificar"). En aragonés teruelano de lo sieglo XV existiba la forma escrita *satge*, probable adaptación de lo cognato catalán *saig*.

### Industria textil y ropa

**[[Falda]]*: d'acuerdo con bel autor sería un goticismo de lo periodo tolosán, manimenos en cheneral se considera d'orichen francico, luenga a on que existe la palabra *falda*. 
**[[Ropa]]*.
**[[Rueca]]*: proviene de lo proto-chermanico **rukkô*, probablement transmeso por lo gotico *rukka* a las luengas iberorromanicas, que desplazó una denominación latina u romance derivada de **CONUCULA*, que se referiba a una rueca mes curta que no la chermanica. En aragonés de la valle de Vio se pronuncia *ruaca*.

### Atros

**[[Banco]]*.
**Escar*: deriva de lo gotico **AISKON* y presentaría una forma mes pareixida a lo gotico que no lo castellano *buscar*.
**[[Accipiter nisus|Gavilán]]*: deriva de lo gotico *GABILA* ("forca").
**[[Rodeno]]*: s'ha proposau una etimolochía a partir de lo gotico *RAUDA* que pasó a traviés de lo mozarabe y l'arabe hispano con imela (cambió dende *a* ta *e* u mesmo *i*). Estió una palabra propia de l'aragonés teruelano y de las comarcas churras que ha heredau lo castellano actual d'ixas zonas.

## Fonetica de los goticismos
Las palabras goticas s'adaptoron a la pronunciación de los hispanorromanos con los fonemas mes pareixius en latín tardano u proto-romanz, y dimpués sufrioron los mesmos cambios foneticos que las palabras latinas en la suya evolución a palabras patrimonials..

En lo caso de las oclusivas xordas intervocalicas, que ya heban encomenzau a sonorizar en lo latín tardano d'amplas zonas de l'Imperio Romano d'Occident, cualques palabras goticas se conservan con la consonant xorda en luengas romances que sonorizan como en castellano: *brotar* ("chitar"), *espeto* ("espedo"), *hato* ("fato"), *[[ropa]]*, *rapar* ("afaitar"), y s'interpreta que en gotico teneban uns sonius mes consistents que los correspondients latinos. L'aragonés, que estando en la zona de sonorización presenta resistencia a este fenomeno, no ofreixeba problemas a la conservación de belunas d'estas xordas intervocalicas, y d'esta traza mos trobamos *[[fato]]* y *[[ropa]]*, y localment *[[espedo|espito]]*. Si las palabras *bregar* y *brega* fuesen goticismos derivaus de *brikan* u *brekan* ("crebar") en l'occitán, catalán y castellano, la palabra *[[breca]]* de lo chistabín y de la toponimia de l'aragonés centro-oriental tamién podría estar-ne y representarían un caso de conservación de la xorda como en "fato" y "ropa", manimenos en francés tenemos *brèche* que ye deriva de lo francico *breka*, y amprau en latín galico como *brecca* con cheminación.

## Morfolochía de los goticismos
### Sufixos y desinencias verbals
Los verbos chermanicos acabaus en *-on* y en *-an* s'adaptoron a l'aragonés y a las atras luengas romances vecinas como de la primera conchugación. Son d'orichen gotico en aragonés:  
**Guardar*: deriva de lo gotico **WARDŌN*, derivau d'una forma sufixada chermanica *WOR-TO*, a la vegada derivada de la radiz indoeuropea *[[radiz indoeuropea WER-|WER-]]*.
**Robar*: deriva de lo gotico **RAUBÔN*, pero muito estendillau como *RAUBARE* en latín vulgar d'astí que s'haiga transmeso a lo italiano, occitán y francés.
**Escar* / *uscar*: deriva de lo gotico *AISKÔN*. Se torna a trobar en astur-leyonés como *ascar*. 
**Espiar* deriva de **SPAHÍÔN*.

### Flexión nominal
En gotico bi heba substantivos masculins terminaus en *-a* con una flexión consonantica en *-a(na)* y substantivos feminins terminaus en *-o* con una flexión consonantica en *-o(na)*.

Bi heba antroponimos masculins acabaus en *-a* como Wamba y Cintila que teneban una declinación en *-a*, *-anis* u *-ani*, y esta declinación s'aplicaba tamién a palabras goticas como *[[guardián|wardja]]* y *[[gavilán|gabila]]*, que a traviés d'os suyos acusativos en *-ANE(M)* se convertioron en *guardián* y *gabilán*. Este feito influyó en la evolución de las palabras latinas *SACRISTA*, *SACRISTAE*: *[[sacristán]]*.

Apareixioron unas cuantas palabras acabadas en *-án* por apocope de la *-e* final en *-ANE(M)*, terminación que converchió con lo resultau de l'apocope de lo sufixo -ano en part de l'aragonés. En tot caso, facilitó l'adaptación en *-án* d'arabismos, occitanismos y galicismos.

### Sufixos formadors de substantivos y adchectivos
Lo sufixo patronimico hispano *[[desinencia patronimica -ez|-ez]]* (en romanz navarro *-iz*), d'orichen autoctono, se consolidó en lo periodo de lo Reino Visigodo de Toledo por l'abundancia de muitos chenitivos goticos latinizaus en *-rici* (*Roderici*, *Sigerici*, *Gunterici*), que posaban a continación de lo nombre pa indicar lo nombre de lo padre. D'esta traza la terminación en *-rici* se convertió en *-riz*.

Brüch considera goticismo la palabra aragonesa medieval *mitadenco*, con sufixo *[[sufixo -enco|-enco]]* calcada d'un hipotetico **Halbnings*  y que correspondería a lo norrén antigo ***HELFNINGR*, *HELMINGR* "mitat".

== Referencias ==


== Bibliografía ==
* [[Carlo Tagliavini]]: *Origenes de las lenguas neolatinas*. [[Fondo de Cultura Economica]]. 1973.
* [[José Ramón Fernández González|Fernández González, J.R.]]: *Gramática histórica provenzal*. [[Universidat d'Oviedo]], 1985.
* [[Rafael Lapesa]]: *Historia de la lengua española* [[Editorial Gredos]], 2001. 
* [[Edward A.Roberts]]: *Diccionario etimológico indoeuropeo de la lengua española*. [[Alianza Editorial]], 2001.
* [[Javier Terrado Pablo]]: *La lengua de Teruel a fines de la Edat Media''. Instituto de Estudios Turolenses, 1991.